《赵忠悯公得谥诗》
清代·邵岷

滇南侍御人中杰，气如虹霓耿不灭。壮猷早著剪萑苻，正色俄看冠朝列。

维时明祚丁未造，劫火烧天百川竭。弄兵剧贼覆神州，食肉谋夫营蚁穴。

可怜国事无可为，但见乾坤日流血。阉人夜半开九门，百万黄巾拥丹阙。

君王披发殉山河，宰执全躯效臣妾。大臣命重小臣轻，劲草何知疾风烈。

一呼巷战千人靡，身首分馀立如铁。但教心与赤日悬，肯惜身随天柱折。

腐肉馨香何处归，悯忠寺畔埋冰雪。风雨犹闻啸国殇，沧桑未许磨残碣。

易名巨典隆圣代，特采嘉言表奇节。百年幽沕一朝显，六诏山川增皦洁。

丈夫七尺即泰山，取义成仁在勇决，不尔芳名何卓绝。

君不见同时多少偷生人，一念蹉跎成瓦裂。

作者简介：浙江龙游人，居江苏元和，字百峰，号毅斋。诸生。生平足迹所涉极广。乾隆元年举鸿博，以荐牍误武生为附生，遭斥逐。工诗，登览之作尤佳。稿多散佚。